《诗铭》
宋代·张澄

桂岭摩天滩波经地两磅礴，尽石之变穷神之秘禹所凿。

故其高者峭拔排空砺矛槊，而其下者宏旷洞达侔观阁。

瞻彼龙岩穹窿巃嵷跨寥廓，发地百尺蜿蜒躨跜势拿攫。

骑风乘云去为膏泽起焦涸，或为至人老子孔明世程彟。

结融肖像綵介朱鬣宛如昨，风醒雨涩森然向人恐遂跃。

豢龙不官孔甲刘累失其学，亦复舞湫号蚓生物困陵轹。

我昔笠泽览观湖海天一握，正见神物下饮涛波酾瀺灂。

苍鳞修尾其大环臂烟雾薄，须臾上征疾雷迅雨间飞雹。

自喜壮观光绝后前邈霄堮，岂知白首炎陬水石穷脉络。

雄姿伟态摩挲沈叹窘扬搉，潭湫涵泹尚其来游醉牷犦。

山空月寒风露凄然谁与乐，却视陈迹感郗陵谷眙以愕。

我作铭诗赘牙嚄唶媲灏噩，琢之嵌岩日月齐光万古托。

作者简介：（?—1153）宋人。高宗绍兴间知临安府，有才干，善于处理繁难事务。尝奏请招置厢军士卒二百人，委钱塘县尉兼领其事，专以浚湖。累官至户部尚书。后出知福州卒。